༼མེ་རིའི་སྐྱབས་སེམས་ཉུང་འདུས་སོ༽༄༅།། །།ན་མོ་བདག་དང་མཐའ་ཡས་སེམས་ཅན་གྱིས། འདི་ནས་བྱང་ཆུབ་འབྲས་བུ་མ་ཐོབ་བར།། བླ་མ་དམ་རྣམས་ལ་སྐྱབས་སུ་མཆི།། ཡི་དམ་ལྷ་ཚོགས་རྣམས་ལ་སྐྱབས་སུ་མཆི། མཁའ་འགྲོ་བོན་སྐྱོངས་རྣམས་ལ་སྐྱབས་སུ་མཆི། ཨ་ཏི་མུ་ཝེར་ཐུགས་ལ་སྐྱབས་སུ་མཆི། ཀུ་བྱི་མང་ཀེའི་གསུང་ལ་སྐྱབས་སུ༴། དབལ་ཆེན་གེ་ཁོད་སྐུ་ལ་སྐྱབས༴། སྦྱོར་སྒྲོལ་གསང་བའི་ཡུམ་ལ༴།། སྐུ་བླ་གྱད་ཆེན་བཅུ་ལ་སྐྱབས་སུ༴།། གཡུང་དྲུང་ཡུམ་ཆེན་བཅུ་ལ་སྐྱབས་སུ༴།། འགུག་སྒྲོལ་ཕོ་ཉའི་ཚོགས་ལ་སྐྱབས་སུ༴།། སྒོ་བ་ཁྲོ་རྒྱལ་བཞི་ལ་སྐྱབས༴། ལས་མཁན་དམག་དཔོན་རྣམས་ལ༴། ཕོ་ཉ་བསྟན་སྲུང་སྡེ་ལ༴།། རྒྱལ་བ་དགོངས་རྒྱུད་རྣམས་ལ་སྐྱབས་སུ༴།། གྲུབ་ཐོབ་སྙན་ཁུང་རྒྱུད་པར༴།། རྟོགས་ལྡན་ཉམས་མྱོང་རྒྱུད་པར༴།། དྲིན་ཆེན་རྩ་བའི་བླ་མར་སྐྱབས་སུ༴།། གཤེན་གསང་བ་འདུས་པ་ལ་སོགས་ཏེ། གྱད་ཕུར་མེ་རིའི་རྩ་རྒྱུད་བླ་མ་དང་།། ཡི་དམ་ལྷ་ཚོགས་མ་ལུས་ལ། སྒོ་གསུམ་གཅིག་དྲིལ་ཕྱག་འཚལ་སྐྱབས་སུ་མཆི།། སྐྱབས་

གནས་ཐུགས་རྗེ་སྤྱན་གྱིས་ཉེར་གཟིགས་ལ། འདི་ཕྱི་བར་དོའི་གནས་སྐབས་ཐམས་ཅད་དུ། མི་འབྲལ་ཐུགས་རྗེས་རྟག་པར་བཟུང་དུ་གསོལ། བདག་སོགས་གསང་སྔགས་སྒོར་འཇུག་ནས། མཁའ་མཉམ་འགྲོ་ཀུན་ཐར་པར་དྲོངས་པ་དང་། སངས་རྒྱས་བསྟན་པ་རྒྱ་ཆེར་སྤེལ་བ་དང་། དེ་ཡི་དོན་དུ་སངས་རྒྱས་མྱུར་ཐོབ་ཤོག །། ཅེས་ལན་གསུམ་མམ་གྲངས་མང་བར་བརྗོད་ཅིང་སྐྱབས་སེམས་ཀྱི་དོན་རྒྱུད་ལ་གནས་པར་བྱའོ།། ཞེས་པ་འདི་ཡང་ཅོལ་ཆུང་ནམ་མཁའ་རྒྱལ་མཚན་གྱིས་སྦྱར་བའོ།།

།།